Dôvodová správa
k predaju akcií obchodnej spoločnosti Slovenská autobusová doprava Zvolen, akciová spoločnosť so sídlom vo Zvolene

Dôvodom predloženia tohto materiálu na rokovanie vlády Slovenskej republiky je vydanie rozhodnutia o predaji 49 % podielu akcií obchodnej spoločnosti Slovenská autobusová doprava Zvolen, akciová spoločnosť so sídlom vo Zvolene a 17 % akcií tejto spoločnosti. Predaj 17 % akcií je pritom podmienený určenými odkladacími podmienkami, ktoré vychádzajú zo schválenej koncepcie privatizácie štátnych podnikov Slovenskej autobusovej dopravy. Kupujúci – spoločnosť Bystrická dopravná spoločnosť, Banská Bystrica – bol vybraný vo výberovom konaní na MSPNM SR.
Predkladané rozhodnutie o privatizácii vychádza z koncepcie transformácie a privatizácie štátnych podnikov Slovenskej autobusovej dopravy, ktorú schválila vláda SR svojím uznesením č. 532 zo dňa 6. júla 2000 a z uznesenia vlády SR č. 722 z 15. augusta 2001, ktorým vláda SR schválila jej aktualizáciu. V zmysle tejto koncepcie sa uskutoční transformácia a privatizácia podnikov Slovenskej autobusovej dopravy metódou založenia akciových spoločností s rozdelením akcií:
-	49 % akcií určených na priamy predaj
-	51 % akcií na dočasné ponechanie vo Fonde národného majetku SR do realizácie rozhodnutí o privatizácii vydaných orgánom príslušným podľa § 10 ods. 1 alebo 6 zákona č. 92/1991 Zb. o podmienkach prevodu majetku štátu na iné osoby v znení neskorších predpisov
Podľa prijatej koncepcie sa predaj akcií založených akciových spoločností SAD bude uskutočňovať s určitými špecifickými podmienkami, ktoré považujeme za potrebné uviesť v tomto materiáli z dôvodu objasnenia postupu pri rozhodovaní o predaji akcií spoločnosti Slovenská autobusová doprava Zvolen, akciová spoločnosť.
Jednou z týchto špecifických podmienok je skutočnosť, že podľa schválenej koncepcie, bude najskôr predmetom predaja 49 % akcií spoločnosti a až najskôr po uplynutí 6 mesiacov odo dňa, kedy sa nadobúdateľ 49 % akcií stane akcionárom spoločnosti, bude FNM SR môcť predať tomuto akcionárovi ďalších 7 až 17 % akcií akciovej spoločnosti. Právo na kúpu ďalších akcií bolo v koncepcii deklarované ako “predkupné právo”.
Z uvedeného dôvodu má predložený návrh rozhodnutia o privatizácii časť, týkajúcu sa predaja 49 % akcií spoločnosti (časť A) a časť týkajúcu sa predaja 17 % akcií spoločnosti (časť B). Rozhodnutím vlády SR súčasne o predaji 49 % akcií a 17 % akcií sa zabezpečí istota realizácie koncepciou možného “predkupného práva” na 17 % akcií pre nadobúdateľa 49 % akcií spoločnosti.
Ďalšou zo špecifických podmienok predaja akcií akciových spoločností SAD je podľa schválenej koncepcie podmienka týkajúca sa úhrady kúpnej ceny za akcie. V koncepcii je deklarovaná potreba v priebehu 3 až 4 rokov posilniť kapitál spoločnosti SAD, a to vnesením finančných prostriedkov zo strany nadobúdateľa 49 % podielu akcií do majetku spoločnosti (teda nefinancovanie potrebných investícií zo zisku vytvoreného samotnou spoločnosťou, ako sa pri predaji akcií tradične postupovalo). Na realizáciu uvedeného zámeru koncepcie boli stanovené podmienky splácania výšky kapitálového vstupu nadobúdateľa 49 % akcií nasledovne:
Nadobúdateľ nesplatí celú výšku kapitálového vstupu (ceny) za nadobudnuté akcie predávajúcemu, ktorým bude FNM SR, ale popri úhrade kúpnej ceny (na účet FNM SR) bude zaviazaný k osobitnému záväzku investovať do majetku spoločnosti. To znamená, že časť z navrhnutého kapitálového vstupu vnesie do majetku akciovej spoločnosti formou vkladu do jej základného imania. Pritom proces vkladu kupujúceho do základného imania spoločnosti bude v zmluve o kúpe akcií s FNM SR dohodnutý tak, aby podiel FNM SR na základnom imaní spoločnosti neklesol pod 51 %. Nadväzne na tieto skutočnosti je v predkladanom návrhu rozhodnutia o privatizácii navrhovaná suma vyjadrujúca kapitálový vstup, ktorý je súčtom sumy kúpnej ceny a výšky osobitného záväzku kupujúceho.

1.	Informácie o akciovej spoločnosti
Štátny podnik Slovenská autobusová doprava Zvolen bol zaradený do privatizácie uznesením vlády SR č. 1013 zo dňa 17.11.1999. Privatizačný projekt štátneho podniku bol predložený zakladateľom MDPT SR na MSPNM SR dňa 28.12.2000.
Obchodná spoločnosť Slovenská autobusová doprava Zvolen, akciová spoločnosť so sídlom vo Zvolene (ďalej len “spoločnosť”) bola založená jednorázovo rozhodnutím zakladateľa FNM SR, Drieňová ul. č. 27, Bratislava, ktorý v súlade s ust. § 162 Obch. zák. a § 12 odst. 2, písm. a/ zák. č. 92/1991 Zb. v rozhodnutí č. 806, ktoré vydalo MSPNH SR pod č.k. KM - 458/2002, zo dňa 01.04.2002, tak ako je to uvedené v rozhodnutí zakladateľa – v NZ 379/2002, napísanej 13.05.2002 JUDr. Helenou Hrušovskou, notárkou v Bratislave, Grösslingova 58 a schválením stanov.
Majetok spoločnosti je územne situovaný nasledovne:
-	Zvolen, kde sa nachádza administratívna budova, sklady, čistiaca stanica odpadových vôd, plynová kotolňa, opravárenská hala, umyvárka, čerpacia stanica, na pozemkoch o celkovej výmere 124 464 m2 zastavanej plochy
-	Môťová, kde sa nachádza chata na pozemku o výmere 137 m2 zastavanej plochy
-	Detva, kde sa nachádza budova SAD, čerpacia stanica, ošetrovňa, opravárenská hala a sociálna prístavba, trenažér, kotolňa a garáže na pozemkoch o celkovej výmere 45 794 m2, z toho 45 461 m2 zastavanej plochy a 333 m2 ostatnej plochy
-	Krupina, kde sa nachádza administratívna budova, umyvárka, rampa na pozemkoch o celkovej výmere 14 967 m2 zastavanej plochy
-	Žiar nad Hronom – Ladomerská Vieska, kde sa nachádza budova, vrátnica, prístrešok, čerpacia stanica, garáže, výrobný objekt, umyvárka na pozemkoch o výmere 37 138 m2 zastavanej plochy
-	Žarnovica, kde sa nachádza administratívna budova, umyvárka, čerpacia stanica, dielne na pozemkoch o celkovej výmere 9 951 m2 zastavanej plochy
-	Banská Štiavnica, kde sa nachádza administratívna budova, opravárenská hala, čerpacia stanica a sklad na pozemkoch o výmere 7 831 m2 zastavanej plochy
-	Štiavnické Bane, kde sa nachádza budova a pozemky o celkovej výmere 2 517 m2, z toho 616 m2 zastavanej plochy a 1 901 m2 ostatnej plochy
-	Nová Baňa, kde sa nachádza nocľaháreň a pozemky o výmere 610 m2 zastavanej plochy
-	Kremnica, kde sa nachádzajú administratívna budova, opravárenská hala, garáže, uholňa, kotolňa, čerpacia stanica, vrátnica garáž a pozemky o celkovej výmere 8 416 m2, z toho 6.936 m2 zastavanej plochy a 1 480 m2 ostatnej plochy
-	Modrý Kameň, kde sa nachádzajú administratívna budova, sklady, olejové hospodárstvo a pneuservis, dielne, umývareň, čerpacia stanica na pozemkoch o celkovej výmere 17 276 m2 zastavanej plochy
-	Želovce, kde sa nachádzajú pozemky o celkovej výmere 20 262 m2, z toho 2 364 m2 zastavanej plochy a 17 898 m2 ostatnej plochy.

Ekonomická charakteristika

Rok	31.12.1999
Počet pracovníkov (prep. stav)	831
          z toho: THP	143
Výkony a mimoriadne výnosy (tis. Sk) 	458 750
Náklady (tis. Sk)	463 843
Disponibilný zisk (tis. Sk)	- 5 093
Miera odpísania HIM (%)	62,99
Údaje o rozsahu a štruktúre majetku spoločnosti ku dňu vzniku (1.6.2002) v tis. Sk:

Aktíva spolu		389 424
	v tom: stále aktíva	312 359
		z toho	- pozemky	50 067
			- budovy a stavby	126 318
		obežné aktíva	74 837
		ostatné aktíva	2 228
		
	Záväzky privatizované spolu	134 227
	v tom: cudzie zdroje	103 598
		z toho	- rezervy	0
			- záväzky	68 103
			- bankové úvery a výpomoci	35 495
		ostatné pasíva – prechodné účty pasív	30 629
	Vlastné imanie	255 197
	Základné imanie	240 148
		Z toho:	- 51 % základného imania	122 475
			- 49 % základného imania	117 673

2.	Postup posudzovania privatizačného projektu a výberu nadobúdateľa akcií obchodnej spoločnosti Slovenská autobusová doprava Zvolen, akciová spoločnosť so sídlom vo Zvolene
Základný privatizačný projekt podniku Slovenská autobusová doprava Zvolen, štátny podnik bol po posúdení odbornými útvarmi MSPNM SR (ďalej “ministerstvo”) prerokovaný v pracovnej komisii dňa 21.3.2002.
Na základe záverov pracovnej komisie bolo dňa 1.4.2002 vydané rozhodnutie číslo 806 o privatizácii podniku Slovenská autobusová doprava Zvolen, štátny podnik založením akciovej spoločnosti s rozdelením akcií: 51 % akcií na dočasné ponechanie vo Fonde národného majetku SR do realizácie rozhodnutí o privatizácii vydaných podľa § 10 ods. 1 alebo 6 zákona a 49 % akcií priamy predaj na základe rozhodnutia podľa § 10 ods. 1 záujemcovi, ktorého vyberie MSPNM SR vo výberovom konaní. Základný privatizačný projekt podniku bol spolu s rozhodnutím o privatizácii podniku odstúpený dňa 9.4.2002 na FNM SR na realizáciu (založenie akciovej spoločnosti). Po oznámení Fondu národného majetku SR, že spoločnosť Slovenská autobusová doprava Zvolen, akciová spoločnosť vznikla ku dňu 1.6.2002 a po predložení všetkých dokladov, potrebných pre oslovenie záujemcov o privatizáciu 49 % akcií spoločnosti na predloženie ponúk do výberového konania, pristúpilo MSPNM SR k príprave výberového konania pre výber nadobúdateľa 49 %-ného podielu akcií predmetnej spoločnosti.
Do termínu výberového konania ministerstvo evidovalo 27 nasledovných záujemcov o kúpu 49 % podielu akcií obchodnej spoločnosti Slovenská autobusová doprava Zvolen, akciová spoločnosť:
1.	Connex Transport AB, P. O. Box 1820, SE-171 24 Solna, Švédsko – v zastúpení Connex Transport – Onyx ČR, Arbesovo nám. 7, 150 00 Praha 5, Česká republika
2.	APOLO – TRANS, s.r.o., Partizánska 97, 974 01 Banská Bystrica
3.	Automobilová doprava Veľký Krtíš, a.s., Jarmočná ul. 332, 992 10 Modrý Kameň
4.	D.K.C., spol. s r.o., Balkán 53, 961 50 Zvolen
5.	GRANUSAN, s.r.o., Môťovská cesta 276, 960 03 Zvolen
6.	ČSAD Třinec, a.s., Staré Město 93, 739 61 Třinec, Česká republika
7.	COREX, v.o.s., Hlavná 4, 952 01 Vráble
8.	ČSAD Ostrava, a.s., Vítkovická 2, 709 19 Ostrava-Mor.Ostrava, Česká republika
9.	SAD Zvolen, a.s., Balkán 53, 960 01 Zvolen
10.	Ján Ľupták STK – LUMA, Priemyselná 257, 965 13 Ladomerská Vieska
11.	Slovtradeing-BF, Popradská 66, 040 11 Košice
12.	Tradex International Corp., 907 N. Elm Street, Suite 100, Hinsdale, IL 60521, USA
13.	Granus – trans, spol. s r.o., Námestie SNP 2201/52, 960 01 Zvolen
14.	ČSAD Kutná Hora a.s., Nad Rezkovcom 1114, 286 01 Čáslav, Česká republika
15.	Dr. Richard Verkehrsbetrieb KG, Stromstrasse 11, 1201 Wien, Rakúsko
16.	BARANEC – MKD, spol. s r.o., Zvolenská cesta 85/A, 974 05 Banská Bystrica
17.	R. H. SYSTÉM, s.r.o., ul. Československej armády 23 (ul. ČSA 23), 974 01 Banská Bystrica
18.	Píla – SŠ, s.r.o., Strojnícka 97, 821 05 Bratislava
19.	BLAGUSS Reisen GmbH, Richard Strauss-Strasse 32, A-1230 Wien, Rakúsko
20.	SLOVTRONIC, s.r.o., I. Madácha 9, 990 01 Veľký Krtíš
21.	DAND, spol. s r.o., Sídlisko 1183, 962 12 Detva
22.	Anna Čuháková, Slávikova 1/1, 962 61 Dobrá Niva; Ing. Ján Bvoc, Školská 52, 960 01 Zvolen
23.	Ing. Ľubica Paľková, 962 04 Kriváň 340; Jozef Výbošťok, Nám. mieru 4, 962 12 Detva
24.	Ľuboslav Mišík, Nám. mieru 15, 962 15 Detva
25.	SAD Žiar nad Hronom, spol. s r.o., Priemyselná 628, 965 01 Žiar nad Hronom
26.	Österreichische Postbus AG, Prinz-Eugen Strasse 8-10, 1040 Wien, Rakúsko
27.	ADOS, s.r.o., P. O. Box č. 13, 967 01 Kremnica
Ministerstvo listom zo dňa 20.6.2002 písomne oslovilo všetkých známych záujemcov o kúpu 49 % podielu akcií obchodnej spoločnosti Slovenská autobusová doprava Zvolen, akciová spoločnosť so žiadosťou o doplnenie podnetov pre potreby výberového konania. Ponuku do výberového konania predložili šiesti záujemcovia, konkrétne:
1.	D.K.C., s.r.o., Balkán 53, Zvolen
2.	Automobilová doprava Veľký Krtíš, a.s., Jarmočná 332, Modrý Kameň
3.	BARANEC – MKD, spol. s r.o., Zvolenská cesta 85/A, Banská Bystrica
4.	GRANUSAN s.r.o., Môťovská cesta 276, Zvolen
5.	SAD Zvolen a.s., Balkán 53, Zvolen
6.	Bystrická dopravná spoločnosť a.s., ČSA 23, Banská Bystrica
Komisia pre vyhodnotenie a odporučenie najvhodnejšieho návrhu a nadobúdateľa 49 %-ného podielu akcií obchodnej spoločnosti Slovenská autobusová doprava Zvolen, akciová spoločnosť vzhľadom na skutočnosť, že v každej predloženej ponuke boli zistené formálne nedostatky, rozhodla na svojom rokovaní dňa 19.7.2002 o oslovení všetkých šiestich záujemcov, ktorí predložili ponuku do výberového konania. Komisia požiadala záujemcov, aby v stanovenom termíne odstránili formálne nedostatky a doplnili doplňujúce informácie. Požadované materiály predložili štyria záujemcovia.
Na svojom zasadnutí dňa 29.7.2002 Komisia pre vyhodnotenie a odporučenie najvhodnejšieho návrhu a nadobúdateľa 49 % podielu akcií v obchodnej spoločnosti Slovenská autobusová doprava Zvolen, akciová spoločnosť vyhodnotila všetky predložené ponuky s nasledovným výsledkom:
Záujemca Automobilová doprava Veľký Krtíš, a.s., Jarmočná 332, 992 10 Modrý Kameň navrhol za nadobudnutie 49 % podielu akcií v spoločnosti Slovenská autobusová doprava Zvolen, akciová spoločnosť kúpnu cenu 118 000 tis. Sk. Prvú časť kúpnej ceny vo výške 3 092 tis. Sk navrhuje splatiť do 30 dní od podpísania kúpnej zmluvy. Zostávajúcu časť kúpnej ceny (kapitálového vstupu) určenú na navýšenie základného imania spoločnosti navrhol záujemca splatiť v 4 splátkach – prvú do 31.12.2002, druhú do 31.12.2003, tretiu do 31.12.2004 a štvrtú do 31.12.2005. Záujemca však ani v termíne stanovenom na doručenie požadovaných dodatkov a doplňujúcich dokumentov nepredložil doklad o finančnom krytí, ktorý by mohla komisia akceptovať. Záujemca nesplnil všetky požadované kritériá výberového konania a preto bol z ďalšieho posudzovania vyradený.
Záujemca BARANEC – MKD, spol. s r.o., Zvolenská cesta 85/A, 811 04 Zvolen ponúkol za nadobudnutie 49 % podielu akcií v Slovenskej autobusovej doprave Zvolen, akciová spoločnosť kúpnu cenu vo výške 140 000 tis. Sk. Prvú časť kúpnej ceny 3 668 tis. Sk navrhuje splatiť do 30 dní od podpísania kúpnej zmluvy. Zostávajúcu časť kúpnej ceny (kapitálového vstupu) určenú na navýšenie základného imania spoločnosti navrhol záujemca splatiť v 4 splátkach s termínmi do 30 dní od podpísania kúpnej zmluvy, do 31.12.2002, do 30.6.2003 a do 31.12.2003. Záujemca však predložil doklad o finančnom krytí, ktorý komisia neakceptovala. Nový doklad nepredložil ani v termíne na to určenom. Záujemca nesplnil všetky požadované kritériá výberového konania, a preto bol z ďalšieho posudzovania vyradený.
Záujemca SAD Zvolen a.s., Balkán 53, 960 01 Zvolen navrhol za nadobudnutie 49 % podielu akcií v Slovenskej autobusovej doprave Zvolen, akciová spoločnosť kúpnu cenu vo výške 133 588 tis. Sk. Záujemca predložil ako doklad o finančnom krytí vinkuláciu na sumu 3.500 tis. Sk, čo predstavuje prvú časť kúpnej ceny. Doklady, ktoré by preukazovali finančné krytie 1. splátok druhej a tretej časti kúpnej ceny nepredložil ani v termíne určenom na doplnenie. Záujemca nesplnil všetky požadované kritériá výberového konania.
Ďalším záujemcom, ktorý predložil ponuku v stanovenom termíne je spoločnosť GRANUSAN s.r.o., Môťovská 276, 960 03 Zvolen. Ide o spoločný podnik spoločnosti M+K, s.r.o. a poľskej spoločnosti AUTOSAN, S.A. Sanok. Dôvodom bol záujem poľského výrobcu autobusov pokračovať v tejto činnosti aj na Slovensku. Spoločnosť dnes zamestnáva 30 zamestnancov, hodnota aktív je 11,878 mil. Sk, z ktorých hlavnú položku, 8,990 mil. Sk tvoria zásoby a stroje, prístroje a zariadenia hodnotu 2,385 mil. Sk. Hodnota dlhodobých záväzkov je 4,9 mil. Sk. Za rok 2001 dosiahla hospodársky výsledok stratu vo výške približne 0,5 mil. Sk. Spoločnosť doteraz vyrobila 3 kusy autobusov GRANUS pre odberateľov v Poľsku a ČR. Podnikateľský zámer vychádza zo záujmu využiť predmet privatizácie ako potenciálny trh pre umiestnenie ďalších vyrábaných autobusov, resp. opravárenské kapacity využiť pre opravy a údržbu privatizovanej spoločnosti Slovenská autobusová doprava Zvolen. Dôležitým momentom zámeru je zvýšiť efektívnosť riadenia, nadviazať na dopravné know-how SAD a know-how GRANUSAN pri výrobe a servise autobusov, výrobe a opravách dopravnej techniky, konštrukcii a spracovaní technickej dokumentácie. Záujemca navrhol za nadobudnutie 49 % podielu akcií spoločnosti Slovenská autobusová doprava Zvolen, akciová spoločnosť kúpnu cenu vo výške 120 000 tis. Sk. Zároveň však uvádza, že súčasný záväzok Slovenskej autobusovej dopravy Zvolen, ktorý má v podobe zostatku úverov vo výške 37,4 mil. Sk je súčasťou navrhnutej ceny. V tomto prípade však cena čistej ponuky nie je 120 mil. Sk ale iba 82,6 mil. Sk a iba túto cenu by bolo možné akceptovať ako cenu ponuky. Navrhovaných 82,6 mil. Sk záujemca rozložil do 4 nerovnomerných splátok (12 %, 12,5 %, 31,5 %, 44 %) poslednú v januári 2006, čo značne znižuje aktuálnu hodnotu ponúkanej ceny. Záujemca ako doklad o finančnom krytí prvej splátky predložil vinkuláciu finančných prostriedkov, ktorá bola vystavená treťou osobou v prospech FNM SR Vzhľadom k tomu, že v podmienkach výberového konania, je zdôraznené, že takýto postup finančného krytia cenovej ponuky nie je prijateľný, pretože záujemca a ten kto preukazuje finančné krytie sú rozdielne subjekty, komisia ju neakceptovala. Záujemca preto podľa záverov komisie nesplnil všetky požadované kritériá výberového konania.
Spoločnosť D.K.C., s.r.o., Balkán 53, 960 01 Zvolen predložila ponuku, ktorá bola vo všetkých bodoch v súlade s kritériami súťaže, a preto sa stala predmetom ďalšieho posudzovania komisie. Spoločnosť vznikla v roku 1992 a v roku 1996 sprivatizovala nákladnú dopravu vo vtedajšom ČSAD Zvolen. Okrem medzinárodnej kamiónovej dopravy, rozvozu mlieka a mliečnych výrobkov poskytuje aj širokú škálu servisných a doplnkových služieb v regióne Zvolen. Spoločnosť zamestnáva 123 zamestnancov. Hodnota aktív je 76,188 mil. Sk, z čoho viac ako polovicu tvoria pozemky, budovy a stavby. Hodnota dlhodobých záväzkov je 27,5 mil. Sk. Hospodársky výsledok spoločnosti za rok 2001 bol vo výške 6,962 mil. Sk. Svoju angažovanosť v nákladnej preprave a sídlo spoločnosti, ktoré je v bezprostrednom susedstve spoločnosti Slovenská autobusová doprava Zvolen záujemca považuje za prednosť ponuky, pretože podľa jeho názoru spojením týchto kapacít je možná racionalizácia pracovníkov vedúca k optimalizovaniu stavu opravárenských pracovníkov, kedy výkonný manažment bude riadiť a rozvíjať osobnú i nákladnú dopravu v súčinnosti. Výhodou sa môžu stať množstevné rabaty pri nákupoch materiálov, pohonných hmôt a pod. Záujemca navrhol kúpnu cenu za nadobudnutie 49 % podielu v spoločnosti Slovenská autobusová doprava Zvolen, akciová spoločnosť vo výške 118 mil. Sk. Prvú časť kúpnej ceny vo výške 3 090 tis. Sk navrhuje splatiť do 30 dní odo dňa účinnosti kúpnej zmluvy. Zostávajúcu časť kúpnej ceny (kapitálového vstupu) určenú na navýšenie základného imania spoločnosti navrhol záujemca realizovať v štyroch, relatívne rovnomerných splátkach do roku 2006. Záujemca prejavil záujem aj o kúpu ďalších 17 % akcií Slovenskej autobusovej dopravy Zvolen po splnení všetkých zmluvných podmienok. Zároveň záujemca deklaroval svoje podmienky, súvisiace s realizáciou predaja a kúpy 49 % akcií spoločnosti Slovenská autobusová doprava Zvolen, akciová spoločnosť ako aj podmienky súvisiace s predkupným právom na ďalších 17 % akcií. Viaceré požadované podmienky, najmä tie ktoré sa požadujú v oblasti rozhodovania však prekračujú rámec koncepcie privatizácie podnikov autobusovej dopravy.
Druhou spoločnosťou, ktorá splnila všetky požadované kritéria ponuky bola Bystrická dopravná spoločnosť a.s., ČSA 23, 974 01 Banská Bystrica. Spoločnosť vznikla v roku 2000 a od svojho vzniku sa okrem iného pripravovala na privatizáciu vybraných podnikov SAD. Hlavným predmetom činnosti je nepravidelná autobusová doprava a nákladná cestná doprava v rámci Slovenska, Českej republiky a Poľska. Ďalšie aktivity spoločnosti sú zamerané na prenájom a požičiavanie motorových vozidiel a ich príslušenstva, reklamnú a propagačnú činnosť. Spoločnosť dnes disponuje 11 novými autobusmi značky Mercedes a Renault, ktoré slúžia ako zájazdové autobusy pre potreby cestovných kancelárií. V roku 2001 vytvorila oddelenie veľkoskladu náhradných dielov pre autobusy, kamióny, úžitkové vozidlá a oddelenie ekonomiky a poradenstva, ktoré sprostredkúva rokovania so zahraničnými bankovými domami. Hodnota aktív ku koncu roku 2001 bola 24, 5 mil. Sk, z toho takmer dve tretiny tvorí hmotný investičný majetok. Tržby za predaj vlastných výrobkov a služieb dosiahli hodnotu 58,5 mil Sk a hospodársky výsledok predstavoval zisk vo výške 1,5 mil. Sk. Svoj podnikateľský zámer spoločnosť postavila na dokonalom poznaní situácie v regióne. Výkonný manažment spoločnosti má dlhoročné skúsennosti v osobnej autobusovej doprave (bývalý riaditeľ SAD aj NAD Banská Bystrica, námestníci riaditeľa SAD Banská Bystrica). Ako jediný zo záujemcov potvrdila spoločnosť záväzok poskytovateľov verejnej dopravy pri poskytovaní tarifných zliav v pravidelnej autobusovej doprave voči rôznym skupinám obyvateľstva. Hlavné piliere, na ktorých chce záujemca postaviť svoju činnosť sú: dodržanie plošnej obslužnosti územia a zachovanie vybudovaných systémových prepojení autobusových liniek, zabezpečiť vyššiu kvalitu a bezpečnosť poskytovaných služieb, zabezpečiť dostatočné zdroje na obnovu vozidlového parku, zvýšiť efektívnosť pravidelnej autobusovej dopravy, znížiť nepriaznivý dopad prevádzkovania vozidlového parku na životné prostredie, podporiť rozvoj a modernizáciu prevádzkového majetku. Naplnenie týchto cieľov vidí záujemca v priamej závislosti od úrovne technickej spôsobilosti autobusového parku, čo sa dá len jeho nevyhnutnou obnovou a modernizáciou vo veľmi krátkej budúcnosti. Vzhľadom na existujúcu vekovú štruktúru autobusov záujemca deklaruje v podnikateľskom zámere spôsobilosť zabezpečiť v horizonte budúcich 5 rokov investície v rozsahu takmer 300 mil. Sk čo predstavuje viac ako 70 nových autobusov. Tejto podnikateľskej stratégii zodpovedá aj návrh kúpnej ceny Bystrickej dopravnej spoločnosti. Za 49 % akcií Slovenskej autobusovej dopravy Zvolen ponúkli cenu vo výške 72 015 876 Sk, pričom úhrada kúpnej ceny ktorá sa stane príjmom FNM SR je projektovaná do 5 dní od podpísania kúpnej zmluvy, úhrada kúpnej ceny, ktorú FNM SR použije na navýšenie základného imania Slovenskej autobusovej dopravy Zvolen vo výške 35 765 821 Sk do 10 dní po podpísaní kúpnej zmluvy a vlastný vklad do základného imania vo výške 34 363 239 kupujúci zrealizuje do 14 dní od konania valného zhromaždenia Slovenskej autobusovej dopravy Zvolen. Znamená to, že kupujúci uhradí celú sumu v zásade jednorazovo a v tomto kalendárnom roku. Na celú sumu 72.015.876 Sk kupujúci predložil požadované finančné krytie. Zároveň sa záujemca zaviazal, že nad rámec kúpnej ceny v roku 2002 bude investovať do nákupu autobusov ďalších 45.984.124 Sk, čím sa jeho reálna cenová ponuka dostáva na úroveň 118 mil. Sk.
Bystrická dopravná spoločnosť a.s. zároveň vyslovila záujem o predkupné právo na ďalších 17 % akcií spoločnosti Slovenská autobusová doprava Zvolen, akciová spoločnosť ihneď po splnení zmluvných podmienok.
Komisia MSPNM SR pre vyhodnotenie a odporučenie najvhodnejšieho návrhu a nadobúdateľa 49 %-ného podielu akcií obchodnej spoločnosti Slovenská autobusová doprava Zvolen, akciová spoločnosť na svojom rokovaní posúdila predložené ponuky jednotlivých záujemcov z hľadiska splnenia požadovaných kritérií po zvážení všetkých skutočností odporučila ako nadobúdateľa 49 %-ného podielu akcií Slovenskej autobusovej dopravy Zvolen, akciová spoločnosť spoločnosť Bystrická dopravná spoločnosť a.s., ČSA 23, 974.01 Banská Bystrica. Dôvodom takéhoto odporučenia je, že v porovnaní s konkurenčnými ponukami predložila najlepšiu cenovú ponuku, ktorá znamená, že celá navrhovaná cena bude splatená ešte v tomto roku a nad rámec ponúkanej ceny záväzne bude investovať do autobusového parku ďalších takmer 46 mil. Sk. Manažment spoločnosti, ktorý má dlhoročné skúsenosti v osobnej autobusovej doprave predložil ambiciózny podnikateľský zámer, ktorého realizácia bude znamenať výrazné zlepšenie poskytovaných služieb a zlepšenie obslužnosti územia.
Z Á V E R :
Ministerstvo pre správu a privatizáciu národného majetku Slovenskej republiky navrhuje vláde Slovenskej republiky vydať rozhodnutie o privatizácii o predaji 49 % podielu akcií obchodnej spoločnosti Slovenská autobusová doprava Zvolen, akciová spoločnosť so sídlom vo Zvolene priamym predajom spoločnosti Bystrická dopravná spoločnosť a.s., ČSA 23, 974 01 Banská Bystrica.